En anmelder i Smart Apps for Kids mener norske, flere hundre år gamle folkeeventyr tåler overgangen til moderne tid svært dårlig.

– Folk synes tydeligvis det var en god idé å skremme vannet av små barn, skriver anmelderen om den digitale versjonen av «Askeladden som kappåt med trollet», på engelsk «Ashlad and the Hungry Troll».

– Jeg vil at barna mine skal lese historier om ærlighet, kjærlighet og respekt, og at hardt arbeid gir resultater. Eller hvordan man skal takle en bølle. Jeg er ikke interessert i å la dem lese en historie hvor et slemt troll blir lurt til å kutte et hull i magen sin, mener anmelderen.

Barneapp-bloggeren ender opp med å gi barneboka én av fem stjerner.



– Med all respekt til norske tradisjoner; jeg kan ikke anbefale folk å kjøpe denne appen.

– Morsomt med reaksjoner

Forlegger Per Harald Borgen i forlaget Propell. Foto: Privat

Forlegger Per Harald Borgen tar kritikken med godt humør.

– Jeg så ikke dette komme, men synes det er morsomt at den i det minste vekker reaksjoner, sier Borgen.

En annen amerikaner som blogger på Iphone App World , skriver om Askeladden-appen, som finnes både på App Store og på Android Market, at det er «den skumleste, mest voldelige barneboken jeg har lest i hele mitt liv».

– Jeg er sikker på at boken kommer til å gi sønnen min mareritt. For å konkludere: fortellingen er brutal, voldelig og moralsk feil, siden målgruppen er barn, mener anmelderen.

Distanse til stoffet

Fra barnebok-appen «Askeladden som kappåt med trollet». Foto: Propell

Per Harald Borgen tror norske lesere har hørt eventyret om Askeladden mange ganger, og derfor håndterer den voldelige utgangen på historien bedre.

– Vi har ikke fått liknende klager fra norske forbrukere. Jeg tror at nordmenn kjenner godt til disse eventyene, og at de klarer å ha en viss distanse til stoffet siden de får dem inn med morsmelken, mener han.

Borgen forteller imidlertid at reaksjonene fra våre amerikanske venner ikke har vært bare negative.

– Den største avisen for norsk-amerikanske, Norwegian American Weekly, var veldig engasjerte, og skrev gode ord om appen, sier Borgen og legger til:



– Forhåpentligvis er det noen med norsk herkomst som synes det er hyggelig å vise barna sine litt av sin egen kulturarv.